b'\n_START_ARTICLE_\nLado Pi\xc5\xa1\xc4\x8danc\n_START_SECTION_\n\xc5\xbdivljenjepis\n_START_PARAGRAPH_\nLado Pi\xc5\xa1\xc4\x8danc je v Gorici \xc5\xa1tudiral teologijo in bil leta 1938 posve\xc4\x8den. Duhovni\xc5\xa1ki poklic je opravljal v Gorici, Podnanosu ter od leta 1941 do 1944 v Cerknem, kjer je bil (na Laj\xc5\xa1ah nad Cerknim) ustreljen kot \xc5\xbertev partizanskega ma\xc5\xa1\xc4\x8devanja po nem\xc5\xa1kem napadu na partijski \xc5\xa1olski te\xc4\x8daj v Cerknem in skupaj z drugimi 15 \xc5\xbertvami vr\xc5\xbeen v brezno.\n_START_SECTION_\nLiterarno delo\n_START_PARAGRAPH_\nPi\xc5\xa1\xc4\x8danc je prve pesmi za\xc4\x8del objavljati 1938 v listu Mladika. Leta 1942 je zbral svojo poezijo v zbirki Pesmi zelene pomladi, ki je iz\xc5\xa1la v Gorici po njegovi smrti (1950). V zbirki priob\xc4\x8dene pesmi so se motivno naslanjale na naravo, zlasti na Kras, pogosti pa so tudi religiozni motivi, s katerimi je izra\xc5\xbeal pogled na svet in upodabljal trpljenje svojega \xc4\x8dasa. Med proznimi poskusi iztopa povest Zgodba kaplana Simona (Kme\xc4\x8dki glas, 1954), biografsko dragocen pa je njegov dnevnik V zelenih daljavah bo\xc5\xbeje bodo\xc4\x8dnosti (Mladika, Trst, 1978-1979).'